Angela Rayner

Mae Angela Rayner yn wleidydd ac undebwr llafur o Loegr a wasanaethodd fel Dirprwy Brif Weinidog y Deyrnas Unedig ac Ysgrifennydd Gwladol dros Dai, Cymunedau a Llywodraeth Leol o Orffennaf 2024 i Fedi 2025. Hi oedd dirprwy Arweinydd y Blaid Lafur o 2020 i 2025. Mae hi'n Aelod Seneddol (AS) Llafur a Chydweithredol dros Ashton-under-Lyne ers 2015. Cafodd Rayner ei geni yn Stockport, lle mynychodd Ysgol Gyfun Avondale. Cafodd ei magu ar ystâd gyngor. Roedd ei mam, Lynn, yn un o 12 o blant i rieni di-waith. Gadawodd Angela yr ysgol yn 16 oed tra'n feichiog a heb unrhyw gymwysterau. Yn ddiweddarach, hyfforddodd mewn gofal cymdeithasol yng Ngholeg Stockport a gweithiodd fel gweithiwr gofal. Yn y diwedd, daeth yn gynrychiolydd undeb llafur o fewn Unison. Cafodd ei dewis yn ymgeisydd yn etholaeth Ashton-Under-Lyne yn 2014. Cafodd ei hethol i'r sedd yn etholiad cyffredinol y Deyrnas Unedig, 2015. Safodd yn llwyddiannus i fod yn ddirprwy arweinydd y Blaid Lafur yn 2020. Mae hi ar asgell chwith y blaid. Yn 2022 gwrthododd ymddiheuro am alw aelod seneddol o Geidwadwr yn "scum". Newidiodd ei meddwl yn ddiweddarach ac ymddiheurodd. Yn dilyn buddugoliaeth Llafur yn etholiad cyffredinol 2024, ymunodd Rayner â'r llywodraeth a chafodd ei phenodi'n Ddirprwy Brif Weinidog, hi oedd yr ail fenyw yn unig i ddal y swydd. Daeth hi hefyd yn Ysgrifennydd Gwladol dros Dai, Cymunedau a Llywodraeth Leol gan Starmer yn ei lywodraeth. Ymddiswyddodd o'r Llywodraeth ar 5 Medi 2025 ar ôl i adroddiad ddod i'r casgliad nad oedd hi wedi talu digon o dreth stamp wrth brynu tŷ.